รมว.พาณิชย์ นัดถกเป้าส่งออกปีนี้ใหม่จากเดิมคาดโต 1.2% หลังครึ่งแรกลบ 4.8%
รมว.พาณิชย์ นัดถกเป้าส่งออกปีนี้ใหม่จากเดิมคาดโต 1.2% หลังครึ่งแรกลบ 4.8%
4 ส.ค. 2558

พล.อ.ฉัตรชัย สาริกัลยะ รมว.พาณิชย์ เปิดเผยว่า ในวันพรุ่งนี้(5 ส.ค.) จะนัดประชุมผู้บริหารระดับสูงของกระทรวงฯ เพื่อพิจารณาทบทวนเป้าหมายการส่งออกของไทยในปี 58 ใหม่ หลังจากได้สั่งการให้กรมส่งเสริมการค้าระหว่างประเทศไปหารือกับผู้อำนวยการสำนักงานส่งเสริมการค้าระหว่างประเทศ(ทูตพาณิชย์) ในประเทศต่างๆ ทั่วโลก และผู้ส่งออกสินค้าต่างๆ แล้ว
โดยเบื้องต้นประเมินว่า อัตราการขยายตัวในปีนี้น่าจะอยู่ที่ 0% หรือไม่เติบโตจากปีก่อน ที่มีมูลค่าประมาณ 227,000 ล้านเหรียญสหรัฐฯ หรือประมาณ 7.3 ล้านล้านบาท จากเดิมที่คาดจะขยายตัว 1.2% จากปีก่อน
สำหรับยอดส่งออกของไทยในช่วง 6 เดือนที่ผ่านมาขยายตัวติดลบ 4.84% ซึ่งยังดีกว่าหลายประเทศที่มีอัตราการติดลบมากกว่านี้ และที่สำคัญไทยยังสามารถรักษาส่วนแบ่งในตลาดต่างๆ เอาไว้ได้ ซึ่งจะต้องรักษาเอาไว้ให้ได้ต่อไป ซึ่งเป็นแผนงานที่กระทรวงฯ ให้ความสำคัญ
ส่วนกรณีที่เอกชนเรียกร้องให้คณะกรรมการพัฒนาการค้าระหว่างประเทศ(พกค.) ที่มีนายกรัฐมนตรี เป็นประธาน พิจารณาแก้ไขปัญหาการส่งออกและจัดทำมาตรการผลักดันการส่งออกนั้น ตนเองจะติดตามเรื่องให้ ซึ่งขณะนี้คณะรัฐมนตรี(ครม.) ได้อนุมัติจัดตั้งไปแล้ว